ועדת הכלכלה, כנסת 16, פרוטוקול מספר 61, 2003-07-31 09:00

שלום שמחון: אני מבקש לפתוח את ישיבת ועדת הכלכלה בנושא צו הגבלת הפרסומת למוצרי טבק לעישון (שינוי נוסח אזהרה) (תיקון מס' 2), התשס"ג-2003.

שלום שמחון: אני חייב לציין בתחילת הישיבה שהיו פניות של כמה חברי כנסת שביקשו לא לסיים היום את הדיון.

שלום שמחון: אני לא התחייבתי שלא לסיים את הדיון, אני כבר אומר, אבל אני רק מודיע שהיו פניות כאלה בגלל שאנו ביום האחרון של מושב הכנסת וחברי הכנסת עמוסים בעבודה.

אברהם רביץ: יש סיכוי שאם כן נסיים זה יעלה למליאה?

לאה ורון: אין צורך כי זה חקיקת-משנה.

שלום שמחון: לעצם העניין, השתדלנו ללמוד עד כמה שניתן את הפרטים אבל יחד עם זה אני מבקש ממשרד הבריאות להציג את הצו.

אברהם רביץ: יש לי שאלה מקדמית אליכם, ואני מקווה שהיא לא קנטרנית.

אברהם רביץ: לכתוב במפורש שמלפנים זה יהיה בעברית ומאחור בערבית, יהיו מי שירגישו שלא בנוח עם זה.

אילנה מישר: את ההרגשה של האנשים אתה יודע טוב כמוני.

אילנה מישר: הצו המוצע שאנחנו הגשנו לאישור הוועדה נועד להסדיר את השימוש באזהרות על נזקי העישון על גבי חפיסות סיגריות.

אילנה מישר: לפני כחצי שנה, בינואר, הצו שמסדיר את נוסחי האזהרה בפרסומת נכנס לתוקף ועכשיו אנחנו רואים בפרסומות לסיגרית אזהרות עם מסרים שונים לגבי מגוון נזקי העישון.

אילנה מישר: בינואר החלפנו גם את האזהרה בשלטי פרסומת לסיגריות, במידה שיש שלט מותר לפרסומת.

אילנה מישר: עכשיו אנחנו מביאים צו שעוסק בחפיסות של סיגריות.

אילנה מישר: אנחנו מבקשים לעשות שינוי מהותי.

אילנה מישר: עד היום האזהרה על חפיסת סיגריות היתה מוסתרת בצד החפיסה באותיות בגודל 8 נקודות דפוס, שזה קטן מאוד ובקושי קריא, לפחות למי שמגיע לגיל שמצריך משקפי קריאה.

אילנה מישר: עכשיו אנחנו רוצים להחליף את זה באזהרות בגודל של 33% מהחפיסה.

אילנה מישר: זה דוגמה של האזהרה.

אילנה מישר: הכנו דוגמאות לכל 13 האזהרות איך החפיסות תיראנה, וגם עם הוראות גרפיות למי שמדפיס אותן.

אילנה מישר: ההצעה שלנו עולה בקנה אחד עם האמנה הבין-לאומית לפיקוח על טבק, שישראל חתמה עליה לאחרונה.

שלום שמחון: זה מקובל במקומות אחרים בעולם?

אילנה מישר: כן.

אילנה מישר: בקנדה יש אזהרה עוד יותר גדולה ועם תמונות.

אילנה מישר: גם בברזיל יש תמונות גדולות מאוד.

אילנה מישר: זה דוגמה שיש לנו מאנגליה, זה אזהרה חדשה שנכנסה לשימוש, שהיא גדולה יותר משלנו.

אילנה מישר: על-פי ההצעה שלנו האזהרות האלה יהיו מחולקות בעת ובעונה אחת בין כל האריזות השונות בכל מותג שנמצא בשוק.

אילנה מישר: זה הצעה שאנחנו אימצנו על-פי הבקשה של חברת "דובק" כשהתחלנו לטפל בהצעת הצו הזה לפני כמה שנים.

אילנה מישר: התחלנו עם הרעיון שהכול יהיה עם אזהרה אחת וכעבור חודש יחליפו לאזהרה אחרת.

אילנה מישר: חברת "דובק" אמרה לנו אז, וגם חברות הטבק האחרות השתתפו באותה ישיבה, שיהיה הרבה יותר נוח לפרוס את האזהרות על כל המותגים בשוק במקום להחליף את האזהרה בתקופות מסוימות כמו שאנחנו עושים בפרסומת.

אילנה מישר: אנחנו מבקשים עכשיו את אישור הוועדה להצעת הצו.

אילנה מישר: לדעתנו היא הצעה חשובה מאוד שבאה לעודד אנשים להפסיק לעשן, שיידעו את נזקי הבריאות שנגרמים להם.

אילנה מישר: זה יעזור לאנשים שנגמלו מעישון שלא להתחיל לעשן מחדש וגם ירתיע צעירים מלהתחיל בכלל לעשן.

דוד טל: מה גובה הקנס היום בחוק העונשין למי שמפר את הצו?

דן פרידמן: זה לא בחוק העונשין.

דן פרידמן: זה בחוק הגבלת הפרסום, ויש כאן הוראות ספציפיות לעניין העונשים על הפרסומת למוצרי טבק ועישון.

דן פרידמן: "העובר על הוראה מהוראות חוק זה דינו כפל הקנס הקבוע בסעיף ...

דן פרידמן: לחוק העונשין".

דוד טל: אני שואל מה גובה הקנס.

דוד טל: אני מבין שלא קנסו אתכם אז אתם לא יודעים מה גובה הקנס.

דן פרידמן: אנחנו ממלאים אחר כל תו ותג שבחוק.

אברהם רביץ: זה אף פעם לא עמד במבחן משפטי כי הם מילאו אחר ההוראות.

אילנה מישר: הקנס הוא בסביבות 100,000 שקל לדעתי.

שלום שמחון: אני אשתדל להימנע נוכח העובדה שאני מעשן וזה נראה לי רק הצקה גורפת הולכת וגדלה.

אבשלום וילן: אז אתה בעל עניין.

דוד טל: לפחות יש פה גילוי נאות.

שלום שמחון: אני מבין שמהלך מהסוג הזה, גם אם יש לו חשיבות גדולה באזהרת הציבור מפני הסכנה שבעישון סיגריות – ויש סכנה, זאת עובדה, אפילו אם אני מעשן זה ברור לי – אני מבין שמהלך מהסוג הזה דורש היערכות גדולה מצד חברות הסיגריות.

שלום שמחון: גברת מישר, האם נעשה מהלך של תיאום מול היצרניות ומול היבואניות, מול כל הגופים שעוסקים בדבר?

שלום שמחון: אני מבין שמדובר פה באריזה שונה ובהדפסות שונות.

שלום שמחון: השאלה הראשונה נוגעת בלוח הזמנים לביצוע.

שלום שמחון: האם הוא סביר מבחינת החברות השונות שעוסקות בסיגריות?

שלום שמחון: האם לעניין הזה יש תקופת מעבר, מעבר לפרק הזמן שקבוע בתקנות, שאני מבין שעומד עכשיו על 8 חודשים?

שלום שמחון: אנחנו יודעים שאנחנו חיים בעולם אחר, שאנשים גם נוסעים לעתים לחוץ-לארץ ורוכשים שם סיגריות, ויסתובבו פה גם קופסאות סיגריות שלא בהכרח יהיו עליהן ההדפסות הללו כיוון שאת אומרת שכרגע את יודעת רק על מדינה אחת שבה התקנות האלה יצאו לדרך.

אילנה מישר: יש עוד מדינות.

שלום שמחון: אולי יש מדינות נוספות.

שלום שמחון: אבל אין ספק שאחרי שיבוצעו התקנות יסתובבו פה גם קופסאות סיגריות ללא התקן הישראלי החדש.

שלום שמחון: במקביל, הבנתי שבמשרד התעשייה, המסחר והתעסוקה יש כוונה – ולכן ביקשתי שהממונה על הגנת הצרכן יהיה כאן – להשמיט את המילה "לייט" מהקופסאות של "סיגריות לייט".

שלום שמחון: בהנחה שאתם הולכים למהלך מהסוג הזה סביר שבכנסת יבקשו שהמהלך יהיה מתואם כדי שלא יגרמו הוצאות כפולות ומכופלות לחברות שצריכות לעשות שינוי באריזה שלהן.

שלום שמחון: צריך לעשות את השינוי פעם אחת.

שלום שמחון: אני רוצה לדעת האם יש תיאום כזה בין משרד התעשייה, המסחר והתעסוקה לבין משרד הבריאות.

דוד טל: אדוני היושב-ראש, אתה מתכוון לסיגריות שמגיעות ל"דיוטי פרי", ששם יש סכנה שהם ייצאו ללא כתובות אזהרה?

דוד טל: אתה יכול לקבוע שה"דיוטי פרי" לא ימכור סיגריות אם על החפיסות לא יהיו אזהרות מתאימות.

שלום שמחון: אני רק מציג את הנושאים לדיון.

שלום שמחון: הנושא השני, אמרתי שאני יודע על כוונה של משרד התעשייה, המסחר והתעסוקה להוריד את ה"לייט" מעל הקופסאות.

שלום שמחון: אנחנו תיכף נשמע.

אבשלום וילן: בגבינות "פילדלפיה" גם כתוב "לייט", במקום 30% שומן יש 20% שומן.

שלום שמחון: מאחר שנקבעות פה תקנות חדשות ומאחר שזה דורש היערכות מצד החברות שעוסקות בעניין, אני רוצה שנפריד בין התועלת הגבוהה לבריאות שיש מהמהלך שעושה פה משרד הבריאות, שהיא תועלת חשובה, שאין עליה מחלוקת ואין עליה ויכוח, לבין העובדה שאנחנו לא יכולים להציק יותר מדי לפעילות העסקית וצריך לאפשר לה להתארגן.

שלום שמחון: עניין אחר שעלה במכתבים שקיבלנו מכל החברות שעוסקות בתחום נוגע לצבעים.

שלום שמחון: אם הכוונה לעשות מהלך חשוב, דרוש שתהיה פה הידברות עם כל הגופים כדי שזה יתבצע ולא יהיו ניסיונות עקיפה.

שלום שמחון: סתם להקשות כדי שבעקבות זה בסופו של דבר חברת "דובק" למשל תוציא את כל ההדפסות על חפיסות הסיגריות המקומיות לחוץ-לארץ?

שלום שמחון: לא זאת היתה הכוונה שלנו.

שלום שמחון: חשוב שתהיה אזהרה גדולה, בולטת ומאוד משמעותית על החפיסות אבל אין לנו כוונה להוציא עבודה ממדינת ישראל לחוץ-לארץ או לתת יתרונות לייבוא.

שלום שמחון: לכן חשוב שתהיה פה הידברות.

שלום שמחון: העניין הבא שאני רוצה להתייחס אליו הוא גודל האזהרה.

שלום שמחון: אתם מדברים על גודל מסוים של אזהרה.

שלום שמחון: אני רוצה לדעת מה יהיה הכלל האחיד והאם זה יהיה שיעור יחסי על פני כל סוגי האריזות, הגדולות והקטנות והפָקֵטִים.

שלום שמחון: אתם מדברים על 13 סוגי אזהרות שונות.

שלום שמחון: אני רוצה להבין מה ההיגיון?

שלום שמחון: הרי ידוע שבכל זמן נתון הממשלה שלנו, שהיא ממשלה יוצאת מן הכלל, לא מסוגלת לפקח בשום תחום.

שלום שמחון: מה החשיבות הגדולה שבזמן נתון יימצאו 13 סוגי אזהרות?

שלום שמחון: נניח שלמוכר בדוכן יש 13 חפיסות סיגריות, אני מבין שרוצים למצוא שם 13 נוסחי אזהרה שונים באותה עת.

שלום שמחון: אני רוצה להבין מה ההיגיון בהצקה היתרה הזאת.

מל פולישוק-בלוך: כי כל פעם שהקונה יקנה קופסת סיגריות הוא יקבל מסר אחר ונוסף.

שלום שמחון: אני אומר בבדיחות הדעת, מאחר שאני מבין שיש הכרזת מלחמה על המעשנים, ואני בתוכם, אני לא רוצה שתהיה הכרזת מלחמה גם על המעסיקים, על מי שעוסק בתחום הזה.

שלום שמחון: לא צריך להגזים.

שוש גן-נוי: זה לא מלחמה על המעשנים.

שלום שמחון: אמרתי שאני אומר את זה בבדיחות הדעת.

אבשלום וילן: קודם כול, למען גילוי נאות, אני היית מעשן כבד בעבר.

אבשלום וילן: אני גָמול כבר כמה שנים טובות ואין בלבי לא נגד זה ולא נגד זה.

אבשלום וילן: אני מסתכל על זה קצת ממרחק עדיין די בחיבה אבל אני שמח שהצלחתי לצאת מזה.

אבשלום וילן: לא נגעתי בסיגריה כבר 17 שנים ואני גם לא אגע בזה בעתיד.

אבשלום וילן: ראיתי פה את ההוראות, וגם באו אלי היצרנים עם כל מיני שאלות טכניות.

אבשלום וילן: אני תומך בהוראות, אני חושב שהן נכונות.

אבשלום וילן: צריך ללכת לכיוון הזה וצריך לעשות את מסע ההסברה הזה, אין על כך חילוקי דיעות.

אבשלום וילן: השאלות שלי הן על הפרטים הטכניים.

אבשלום וילן: נכתב פה: צבע אדום ושחור, גוון מספר זה או אחר.

אבשלום וילן: למה אתם לא מגיעים עם היצרנים להסכמות כדי שאנחנו לא נצטרך לשפוט על גבם?

אבשלום וילן: ראיתי שכתוב למשל שבהדפסה אתם רוצים רק "פנטון" או "פרוצס".

אבשלום וילן: ולמה לא "פלקסור" או "שקע" או כל שיטה אחרת?

אבשלום וילן: נמצאים פה יצרנים ישראלים ויבואנים.

אבשלום וילן: למה לא יושבים איתם ומגיעים להסכמות על הנושאים הטכניים?

אבשלום וילן: למשל, האם גודל האזהרה יהיה מותאם לגודל הקופסה, או שזה יהיה שיעור קבוע לקופסאות גדולות וקופסאות קטנות?

אבשלום וילן: ובנושא של ה"לייט" – הרי סיגריות "לייט" וסיגריות רגילות גורמות אותו נזק אבל זה איזה קוד מסחרי, גימיק כזה או גימיק אחר, וזה לגיטימי.

אבשלום וילן: מה שאני מציע, בהנחה שצריך לאשר את הצו וצריך לשים את האזהרות האלה, ואם אירופה הלכו לזה אין סיבה שאנחנו לא נלך לזה, אבל תסתדרו עם היצרנים ותגיעו להסכם על כל הפרטים הקטנים.

אבשלום וילן: נראה לי מגוחך שהוועדה תתחיל להיכנס פה לשיפוט מקצועי שהוא לא ממין העניין.

מל פולישוק-בלוך: קודם כול, אני רוצה לברך על היוזמה של משרד הבריאות.

שלום שמחון: רק רגע אחד, אני רוצה להבהיר שאנחנו בעד הצו הזה, אל תהיו מוטרדים.

שלום שמחון: אנחנו נאשר אותו, שלא יהיה ספק בעניין הזה.

שלום שמחון: אנחנו רוצים להתעסק בחלק העסקי כדי לא להגביל.

שלום שמחון: כמו שאמר חבר הכנסת וילן, לא נאפשר שבמדינת ישראל לא תהיה אזהרה בולטת וידועה לכל.

מל פולישוק-בלוך: חסכת לי חלק מהדברים שרציתי לומר.

מל פולישוק-בלוך: קיבלתי רושם מתחילת דבריך שאתה יותר מדי דואג ליצרנים של הסיגריות ופחות לאחרים.

מל פולישוק-בלוך: אם עשית את התיקון, אני שמחה על כך.

מל פולישוק-בלוך: רציתי לשאול האם אתה רוצה להצביע על זה היום.

שלום שמחון: למען הגילוי הנאות, היתה בקשה של חברי כנסת, בין היתר מסיעתך, לא לסיים את הדיון היום.

שלום שמחון: אני לא מתחייב כבר עכשיו שלא אסיים את הדיון אבל הדיון ימשך בסך הכול שעה.

מל פולישוק-בלוך: אני נאלצת לעזוב אז אם צריך להצביע על זה אני אבוא ברצון רב להצביע.

מל פולישוק-בלוך: אני בעד הצו.

מל פולישוק-בלוך: אני חושבת, חבר הכנסת וילן, שכן צריך לקבוע את הכללים משום שאחרת יתחיל להיות בלגן, זה יעשה כך וזה יעשה כך.

דוד טל: הוא רוצה שהכללים ייקבעו בהידברות.

מל פולישוק-בלוך: אני מניחה שאתה יודע שבהסברה אם אתה לא מעביר מסר בצורה עקבית, אותו מסר באותה צורה עם אותן אותיות ובאותו צבע, אז הוא פחות נקלט.

מל פולישוק-בלוך: זה מין שטיפת מוח כזאת.

מל פולישוק-בלוך: לכן יש מקום לקבוע כללים.

מל פולישוק-בלוך: אני חושבת שהם עשו בחוכמה שהם קבעו בדיוק את הכללים.

מל פולישוק-בלוך: לא שמשנה לי אם זה כך או כך אבל כללים צריכים להיות, כללים ברורים ומפורטים.

מל פולישוק-בלוך: אני מברכת אתכם על היוזמה.

מל פולישוק-בלוך: ככל שנצליח יותר להביא להפסקת העישון הרי זה מבורך.

אברהם רביץ: ראשית, אני עיוור צבעים כך שאני לא אוכל להביע דיעה בקשר לצבעים.

אברהם רביץ: אחד המסרים נגד העישון הוא שמזדקנים מהר מסיגריות, שעור הפנים מזדקן.

אברהם רביץ: ברור שאני בעד התקנות, והלוואי והיו יכולים להמציא עוד איזה פטנטים כדי לעזור לאנשים מעשנים להפסיק לעשן.

אברהם רביץ: גם אני אעשה גילוי נאות.

אברהם רביץ: אני כבר 21 שנים לא מעשן, ובבדיקות שגרתיות שאני עושה מדי פעם עדיין הרופאים מוצאים את העקבות שעישנתי פעם.

אברהם רביץ: הייתי באמת מעשן כבד.

אבשלום וילן: יש לך עדיין תשוקה לסיגריות?

אברהם רביץ: יש עדיין תשוקה לסיגריות, בפרט בשבת אחרי הטשולנט ...

אברהם רביץ: אני לא הולך לעשות כאן תעמולה דתית , שזה הרי אסור לי - - -

שלום שמחון: אני יכול להגיד לך, הרב רביץ, שאני לא מעשן בשבת ואני סופר את הדקות עד יציאת השבת.

אברהם רביץ: אני רוצה לומר לך שאחד הדברים שדי שכנעו אותי, אני תמיד שאלתי את עצמי: איך אפשר להפסיק לעשן?

אברהם רביץ: ואז פתאום חשבתי: הרי כל שבוע אני מפסיק לעשן ל-28-30 שעות.

אברהם רביץ: למדתי מזה מוסר השכל וקיבלתי החלטה להפסיק לעשן.

אברהם רביץ: אני מוכרח להתוודות, לפני שנכנסתי לכאן פגש אותי ידיד שלי שהוא במקרה לוביסט בכנסת שמייצג יבואן בין-לאומי גדול.

אברהם רביץ: הוא שאל אותי אם אני נכנס לישיבה ואמרתי לו שכן, בוודאי, כי אני נגד עישון ואני רוצה לעזור לאנשים.

אברהם רביץ: הוא אמר לי כך: אנחנו לא נגד המלחמה בעישון אבל שייתנו לנו לעבוד כמו שצריך, שיישבו איתנו.

אברהם רביץ: אומרים לנו: תוך 8 חודשים.

אברהם רביץ: אנחנו צריכים 11 חודשים כדי להגיע.

אברהם רביץ: אז למה מדקדקים איתנו?

אברהם רביץ: אנחנו מוכנים לקבל את הצבעים אבל למה אתם מכתיבים לנו את השיטה איך למרוח את הצבעים?

אברהם רביץ: יש לנו מכונות משלנו.

אברהם רביץ: אז אנחנו נצטרך להחליף את כל המכונות ולעשות את זה דווקא בשיטה מסוימת ולהגיע לאותה תוצאה?

אברהם רביץ: נראה לי שזה להיכנס לתחומים שוועדות כנסת בדרך כלל לא נכנסות אליהם, אלא אם עושים לנו טריקים, ואנחנו לא אוהבים טריקים.

אברהם רביץ: לכן אני מציע לעצמנו ולכם, בעיקר למשרד הבריאות, תוציאו את הדברים שאינם באמת חשובים, תשבו עם האנשים ותגיעו לתוצאות מוסכמות ובא לציון גואל.

אברהם רביץ: אנחנו לא צריכים להתעסק בדברים שהם לא בתחומים שלנו.

אברהם רביץ: גם אין לנו כלים לבדוק את הדברים האלה.

אברהם רביץ: תודה.

אברהם רביץ: כשבאתי לכאן, הבן שלי הסיע אותי ושאל אותי: מה אתה רץ כל-כך מהר היום?

אברהם רביץ: אמרתי לו שאני הולך לישיבה על נוסחי אזהרה בסיגריות.

אברהם רביץ: הוא אמר לי: יש לי הצעה, ככל שאנחנו נגדיל את המודעה כך אולי נוכל לתת לזה תשובה על-ידי שנקטין את הסיגריות.

יצחק קמחי: אני מקווה שהתקנות האלה יאושרו.

יצחק קמחי: אכן פניתי לחברות הסיגריות לפני כמה חודשים והודעתי להן את דעתי לגבי הנושא של סימון "לייט" או "אולטרה לייט" או כל נוסח ממעט אחר על הסיגריות.

שלום שמחון: אני מבין שהעניין שלך לא דורש אישור של ועדת הכלכלה.

יצחק קמחי: אני מאמין שכן יידרש אישור של הוועדה.

עמוס האוזנר: למה דרוש אישור, למעט אם זה באמת עניין של תרמית?

אילנה מישר: זה עניין של ענישה, וזה מחייב אישור של ועדת הכלכלה.

יצחק קמחי: זה נגזר מההליך שבו אני אנקוט, ותיכף אני אפרט.

יצחק קמחי: בעקבות הפנייה שלי התקיים שימוע לחברות הסיגריות הגדולות, בהשתתפות נציגים ממשרד הבריאות וממשרד המשפטים, גורמים מקצועיים.

יצחק קמחי: אני חושב שהיה שימוע מאיר עיניים לכולם.

יצחק קמחי: שמענו את עמדות כל יצרניות הסיגריות והיבואנים, שחלקם יפנו ליצרנים עצמם.

יצחק קמחי: המגמה המסתמנת ברגע זה היא שאנחנו נכין תקנות בנושא, תקנות הדומות לאלה של האיחוד האירופי בנוגע לאיסור השימוש במילים "light", "mild" ודומיהן, כאשר היינו ערים לבקשת החברות – אני חייב לציין שכולן ללא יוצא מן הכלל הסכימו להסדרת הנושא בדרך של חקיקה.

יצחק קמחי: אני לא יכול להגיד שהן אהבו את העניין אבל הן בהחלט הסכימו.

עמוס האוזנר: אם הכיתוב מטעה אז למה צריך חקיקה?

יצחק קמחי: כמובן שהיינו ערים לבקשתם לעשות את הדברים בתיאום עם הצו של משרד הבריאות.

יצחק קמחי: סיכמתי עם גברת מישר שהתקנות שלנו יוגשו בצוותא חדא עם הצו של משרד הבריאות אך לא יעכבו אותו.

יצחק קמחי: אנחנו לא נעכב את אישור הצו אבל נדאג שהמועדים יהיו מתואמים.

יצחק קמחי: אכן, גם אנחנו חושבים שאין שום טעם להכביד על החברות פעמיים שלא לצורך והתיאום הזה יתבצע.

יצחק קמחי: כאשר התקנות יהיו מוכנות אני אעביר אותן לוועדת הכלכלה.

שלום שמחון: מתי אתה מתכוון להביא את התקנות?

יצחק קמחי: כאשר השר יאשר אותן.

שלום שמחון: כרגע התקנות נמצאות על שולחנו של השר?

דוד טל: השר מאשר אותן רק אחרי שאנחנו מאשרים אותן ולא להיפך.

יצחק קמחי: קודם כול אני רוצה שהשר יקבל אותן.

אברהם רביץ: אז איך אנחנו יכולים להצביע היום?

שלום שמחון: אם כך, אנחנו לא נוכל להצביע עד שהתקנות של הממונה על הגנת הצרכן לא יגיעו והן יהיו חופפות את הצו של משרד הבריאות.

שלום שמחון: בגלל זה התעקשתי שהוא יהיה כאן היום.

יצחק קמחי: אני רוצה להבהיר דבר אחד, אין לי שום כוונה שישתמשו בתקנות של משרד התעשייה, המסחר והתעסוקה כדרך לדחות משהו.

יצחק קמחי: אם זה ישמש כאיזה כלי לעיכוב אז אני אוציא צווים מנהליים בעניין, אבל כרגע אני הולך בדרך המלך.

שלום שמחון: מר קמחי, אנחנו לא רוצים לאיים זה על זה אבל אני כבר אומר שלא יהיה נסכים שהתקנות האלה ייצאו לדרך ואילו התקנות שלך יצאו אחריהן.

שלום שמחון: עכשיו אנחנו ממריצים אותך, לא להיפך.

שלום שמחון: אנחנו נאשר את הצו רק כאשר התקנות שלך יגיעו לכאן, ובתנאי שהתאריכים יהיו חופפים למה שייקבע בוועדת הכלכלה – אולי מה שהציע משרד הבריאות, ואם לא 8 חודשים אז אולי 11 חודשים כמו שאמר חבר הכנסת רביץ.

שלום שמחון: לא משנה, ייקבע בסוף לוח זמנים כזה או אחר והתקנות יהיו חופפות זו את זו כדי שלא ייגרם נזק כלכלי לחברות.

יצחק קמחי: זה מוסכם, לוח הזמנים יהיה מתואם.

אברהם רביץ: העיקר שלא ימשכו אותך יותר מדי.

עמוס האוזנר: אני יושב-ראש הפורום הישראלי למניעת עישון.

עמוס האוזנר: הייתי מבקש מאדוני היושב-ראש לתת קצת תשומת לב לתרומה של הוועדה.

עמוס האוזנר: אתה עוסק פה במשהו שהורג מחצית מהמשתמשים בו.

עמוס האוזנר: זאת אומרת, כדאי לשים את הדברים בפרופורציות.

עמוס האוזנר: אחד מכל שניים מהמשתמשים בדבר הזה ימותו כתוצאה מהשימוש בו.

קריאה: מה זה קשור לעניין?

עמוס האוזנר: אני רוצה לשים את הדברים בפרופורציות.

עמוס האוזנר: הנזק הכלכלי שהסיגריות האלה גורמות למדינת ישראל מסתכם בהרבה מיליארדי שקלים.

עמוס האוזנר: אלמלא הגיבנת הזאת של הסיגריות אז למערכת הבריאות היה קל בהרבה להתמודד עם הבעיות שלה.

עמוס האוזנר: מול כל זה אנחנו נדרשים לשלם כאן מחיר שהוא בעצם מגוחך.

עמוס האוזנר: זה עולה אלפים, זה עולה עשרות אלפים במקרה הגרוע, ואנחנו עוסקים פה במשהו שיש לו מחזור של הרבה מאות מיליוני שקלים.

עמוס האוזנר: הטענות על הכבדה כלכלית הן מגוחכות.

שלום שמחון: מר האוזנר, באמת, אל תהפכו אותנו עכשיו להיות נגד.

שלום שמחון: אמרתי בתחילת הדיון שאנחנו בעד הצו ואנחנו נאשר את הצו במהירות האפשרית, הרבה יותר מהר ממה שאתם חושבים.

שלום שמחון: הדיון כרגע הוא על הצו עצמו, על מה שיש בתוכו.

שלום שמחון: אין פה חברה אחת, לדעתי, ואין פה חבר כנסת אחד שיש לו עניין לעכב את הצו הזה.

שלום שמחון: שמעתם את הדוברים ושמעתם את הדברים.

שלום שמחון: אם אתה רוצה שננהל דיון אקדמי חשוב על מניעת עישון בישראל, אני מוכן לעשות אותו מתי שאתה תבקש.

שלום שמחון: אני מוכן להציע את ועדת הכלכלה לטובת העניין.

שלום שמחון: אבל אני מציע שנלך קדימה.

שלום שמחון: אנחנו שואלים שאלות טכנית כי באמת אין לנו עניין להבין בצבעים ובגודל אותיות.

אברהם רביץ: אני בטוח שאם התקנות של משרד התעשייה, המסחר והתעסוקה יגיעו בפגרה אדוני היושב-ראש יאשר אותן גם אז.

שלום שמחון: בוודאי.

עמוס האוזנר: אדוני שאל למשל למה האזהרה צריכה להתחלף.

עמוס האוזנר: זה פונקציה שמקובלת בעולם, שהאזהרה תתחלף, מכיוון שמה לעשות, העין כבר מתרגלת.

לאה ורון: עו"ד האוזנר, הוא לא שאל למה האזהרה צריכה להתחלף אלא למה ספק צריך להחזיק באותו מועד את 13 הנוסחים של האזהרות כשהם מחולקים באופן שווה בין חפיסות של אותו מותג.

עמוס האוזנר: אני לא הייתי שותף לדיון בפרט הזה אבל אני מניח שזה כדי שסיגריות שעליהן יש אזהרה על נזקים לנשים בהיריון לא יגיעו דווקא לתלמידים של בתי-ספר.

לאה ורון: איך אפשר לפקח על זה?

שלום שמחון: אני רוצה שאנחנו לא נזלזל באינטליגנציה של חברי הכנסת.

שלום שמחון: אם בבדיקה מסוימת שתתבצע במחסן כלשהו או בדוכן כלשהו יימצאו רק 12 סוגי אזהרה, מבחינתי זה לא עבירה כיוון שבשגגה יכול להיות שלא היו 13 אזהרות, או אולי בדיוק קנו את הסיגריות עם האזהרה ה-13 רגע לפני כן.

עמוס האוזנר: על-פי החוק העבירה היא לא של הספק שמחזיק אלא של היצרן או היבואן.

עמוס האוזנר: החוק הזה מופנה ליצרן או ליבואן, לא לקמעונאי.

שלום שמחון: אם אנחנו רוצים לאשר את הצו הזה, שהוא חשוב מאוד, אנחנו רוצים לעשות מהלך שבמסגרתו נצליח להגיע להבנות כדי שהמהלך הזה ייצא כמה שיותר מהר ושעורכי-דין טובים לא יתקעו את המהלך לעוד שנתיים-שלוש.

שלום שמחון: אם אתה רוצה להעיר לגופו של עניין, בבקשה.

עמוס האוזנר: לעניין גודל האזהרה, נאמר פה שהאזהרה גדולה מדי.

עמוס האוזנר: אני הייתי אומר להיפך, אולי היא קטנה מדי.

עמוס האוזנר: אנחנו צריכים שהאזהרה הזאת תבלוט לעין.

עמוס האוזנר: הייתי אומר שבריאות הציבור דורשת שהאזהרה תבלוט לפחות כמו השם של היצרן.

עמוס האוזנר: השם של היצרן חשוב ליצרן; האזהרה חשובה לבריאות.

עמוס האוזנר: אתם כמחוקקים צריכים להעדיף את הבריאות, כך נראה לי.

עמוס האוזנר: אתם צריכים להשוות ולהגיד ש-33% זה אולי מעט מדי יחסית לְמה שמוקדש לשֵם.

עמוס האוזנר: אני מציע שתחשבו על העניין הזה.

שלום שמחון: יכול להיות שנחשוב.

עמוס האוזנר: ועוד דבר אחד, אתם צריכים לחשוב על הצו הזה כעל משהו שאתם אומנם שוקלים אותו נורא ברצינות אבל בסופו של דבר הוא רק סידור ביניים, וזה צריך להיות ברור לכולם.

עמוס האוזנר: האזהרה הנכונה שעליה המליצה האמנה הבין-לאומית, שאנחנו חתמנו עליה יחד עם עוד עשרות מדינות, מדברת בכלל על אזהרות גרפיות, שהן אלה שיעילות באמת.

עמוס האוזנר: מה זאת אומרת?

עמוס האוזנר: האזהרה מראה את גוף האדם וקובעת: הסיגריה תפגע בלב שלך ותעשה לך מחלת לב, במוח היא תגרום לך לשטף דם, בריאות היא תגרום לך לסרטן.

עמוס האוזנר: כעת אנחנו מדברים על לדחות משהו שהוא במילא שלב ביניים.

דוד טל: אדוני היושב-ראש, אני חושב שהדרך שהציע חבר הכנסת אבו וילן היא נכונה.

דוד טל: אני חושב שאם יתכנסו כל הגורמים המכובדים היושבים כאן ויתאמו ביניהם – יכול להיות שהם לא יגיעו להסכמות ויהיו חלוקים בנושאים כאלה או אחרים ואז אנחנו נצטרך להחליט ולפסוק, אבל לפחות לגבי הדברים שיש ביניהם הסכמה, בוודאי את זה אנחנו נוכל לשים הצידה ולהתייחס רק לנושאים שיש בהם בעיה ושאנחנו נצטרך להחליט בהם.

דוד טל: מר האוזנר, יושב-ראש הוועדה וכל החברים שישבו כאן הצהירו שהם מאוד בעד הצו הזה והיו רוצים לעשות את זה בצורה הטובה ביותר שאפשר.

דוד טל: אבל אני חושב שזה יהיה החכם ביותר והנבון ביותר לבוא בדברים גם עם האנשים שלצו יכולה להיות השלכה כזאת או אחרת על המפעל שלהם.

דוד טל: אני חושב שאפשר להגיע להבנות ולהסכמות בעניין הזה.

דוד טל: לאחר מכן אם אנחנו נרצה לשדרג את הנושא לאזהרות גרפיות כאלה או אחרות, זה בסדר.

דוד טל: דבר נוסף, אנחנו חייבים לתחום את זה בזמן מסוים כדי שהדברים לא יתבדרו באיזה מקום ברוח.

דוד טל: ניתן להם זמן לשבת, להגיע להסכמות ולהבנות, והוועדה תקבע מתי היא מתכנסת שוב, ובהמשך להסכמות שלהם או למחלוקות שלהם היא תחליט מה לאשר ומה לא לאשר.

דן פרידמן: אני עורך-הדין של "דובק".

אליעזר כהן: "דובק" קיים כבר 200 שנים?

דן פרידמן: 170 שנים.

דן פרידמן: אגע בדברים רק בקצירת העומר מכיוון שמרבית הדברים כבר נאמרו.

דן פרידמן: אבל בכל זאת הייתי רוצה להדגיש או להאיר את העניינים שהם יחודיים ל"דובק" כיצרן הסיגריות היחיד בישראל.

דן פרידמן: ראשית, חשוב לי להגיד של"דובק" אין השגה, ולו קלה, על עצם החיוב בהצגת אזהרות, ו"דובק" כמובן תמלא אחר מצוות המחוקק כפי שהוא יורה לה.

דן פרידמן: ההערות הן אך ורק הערות טכניות בכדי שבאמת, גם בשים לב לעובדה שמדובר בנורמה פלילית במהותה, יש להקפיד גם על הפרטים, ואם מדובר על שוויון למשל או על צבעים מסוימים אי קיום אחר ההוראה כלשונה משמעותה עבירה פלילית, על כל המשתמע מכך.

שלום שמחון: כמה זמן אתם צריכים כדי להגיע לתיאום עם משרד הבריאות ומשרד התעשייה, המסחר והתעסוקה?

אבי כהן: ישיבה אחת.

דן פרידמן: להערכתי בישיבה אחת או בשתי ישיבות לכל היותר ניתן יהיה לפתור את זה.

דן פרידמן: הייתי בכל זאת רוצה להאיר את ההיבטים שנוגעים ל"דובק".

דן פרידמן: דובר פה על הגודל של האזהרה.

דן פרידמן: בעניין הזה הייתי רוצה לדבר רק על עניין אחד, והוא עניין המידתיות והייחוד של "דובק" בעניין הזה.

דן פרידמן: בעוד שהמותגים הזרים הם ברובם מותגים חזקים ומוכרים לכולם, ל"דובק" יש חשיבות מיוחדת בעיצוב החפיסה שלה – ושוב, המטרה היא לא לגרום למישהו לעשן אלא לגרום למישהו לעשן לא סיגריה אחרת אלא סיגריה של "דובק".

אליעזר כהן: זה נכון לכל חברה ולכל סיגריה.

דן פרידמן: לא.

דן פרידמן: בעוד שכולם מכירים את המותגים, ולא חשוב כרגע שמם, שאנחנו נחשפים אליהם בסרטים ובערוצי טלוויזיה, מותגים בעלי חוזק עולמי, אם "דובק" רוצה להחדיר לשוק מותג חדש, גם היום בהגבלות החמורות שחלות על פרסום, כמעט ואין לה דרך לעשות את זה.

דן פרידמן: בעניין הזה לעיצוב המוצר יש חשיבות גדולה.

דן פרידמן: ככל שאנחנו מגדילים את שטח האזהרה כך קטֵן השטח שבו "דובק" ריבונית לעצב את המותג כרצונה.

דן פרידמן: בעניין הזה חשוב מאוד לשמור על המידתיות.

דן פרידמן: אין ספק למשל שאם האזהרה היתה משתרעת על פני כל הקופסה היא היתה בולטת מאוד.

דן פרידמן: אני לא יודע – וזה גם עניין שאולי אנחנו צריכים להגיע אליו בהידברות עם משרד הבריאות – מה הגודל שמצד אחד הוא אפקטיבי ומצד שני באמת מותיר די מקום בכדי לכתוב איזה מוצר זה, שלא יחשבו שזה משהו אחר.

דן פרידמן: לכן בעניין הזה יש חשיבות לנושא של מידתיות בגודל האזהרה.

דן פרידמן: גם בנושא של הסיגריות המוברחות ופרסומים אחרים - - -

שלום שמחון: ברשותך, אני רוצה להתקדם מכיוון שבמילא חלק מהדברים יפתרו ביניכם לבין משרד הבריאות והמשרדים האחרים.

דן פרידמן: סיכומו של דבר, אנחנו נשמח להגיע להידברות עם משרד הבריאות.

דן פרידמן: חשוב לי לציין שלפחות לשיטת "דובק" ההדפסה בו-זמנית של האזהרות היא בעייתית ביותר מבחינה טכנית.

דן פרידמן: אנחנו מבקשים שהאזהרות תתחלפנה אחת לתקופה.

שלום שמחון: אנחנו מבקשים אתכם לשכנע את משרדי הממשלה שיש סכנה בהוצאת עבודה מן הארץ.

שלום שמחון: אם אכן תספקו נתונים שיראו שאכן לא יכולים לעמוד בעבודה מהסוג הזה בארץ אלא תאלצו להוציא אותה החוצה, אנחנו ניקח את זה בחשבון בסיום ההליך הזה.

שלום שמחון: אני מבקש ממשרד הבריאות להתחשב בכך.

שלום שמחון: יש חשיבות גדולה לכך שהעבודה תיעשה כחול-לבן, לפחות לגבי מה שמיוצר בארץ.

שלום שמחון: מי רוצה לדבר בשם היבואנים?

אבי כהן: אני מייצג את חברת "גלוברנדס" שהיא יבואנית "קאמל" ו"וינסטון", בין היתר.

אברהם רביץ: "קאמל" היא עדיין סיגריה בלי פילטר?

אברהם רביץ: בעבר "קאמל" פרסמה את עצמה שהיא הסיגריה היחידה שאפשר לעשן אותה מכל צד.

דוד אדמון: אבל לא היתה אזהרה כאשר פרסמו את זה.

אבי כהן: רוב הנושאים הועלו כבר.

אבי כהן: אני מבקש להיות תמציתי ולקצר.

אבי כהן: אני מודה על הגישה הקונסטרוקטיבית שמתגלית פה מדברי יושב-ראש הוועדה וחברי הכנסת.

אבי כהן: הדבר החיוני ביותר מבחינתנו היה התיאום עם עו"ד קמחי, הממונה על הגנת הצרכן, כדי שלא נטורטר פעמיים.

אבי כהן: מדובר בתהליך יקר מאוד ומורכב מאוד.

אבי כהן: בסך הכול, הכוונה שלנו משותפת, להביא למודעות גדולה יותר ובצורה אחידה, אבל שניתנת לביצוע בזמן סביר.

אבי כהן: אנחנו בסך הכול כולנו באותו כיוון.

שמואל גלינקא: אני מייצג את חברת "למיט", שהיא אחת היבואניות הקטנות.

שמואל גלינקא: מה שמציק לנו בעיקר זה ההנחיה להחזיק בכל עת את כל 13 האזהרות על הקופסאות.

שלום שמחון: זה יידון בישיבת התיאום.

דוד טל: האם הוגשה תביעה ייצוגית נגד מי מהיבואנים או מי מן היצרנים?

אבי כהן: לא היום.

עמוס האוזנר: אבל יש תביעות מוסדיות של קופת-חולים.

דוד אדמון: אני מייצג את הארגון הבין-לאומי לפרסום (IAA).

דוד אדמון: נציגי הארגון שלנו ישבו בוועדות של ארגון הבריאות העולמי כאשר דנו בכל הנושאים האלה.

דוד אדמון: אני מבקש להמציא לוועדה שתשב בתיאום גם את המסקנות שהגיעו אליהן שם מבחינת ההחלטה המשותפת של הארגון שלנו עם ארגון הבריאות העולמי.

אברהם רביץ: מכיוון שאנחנו יודעים שגיל המעשנים יורד, אני מבקש לשאול האם משרד הבריאות שקל לחייב את החברות להתחיל את הפרסום נגד העישון בבתי-הספר, כמו שעושים בעניין תאונות דרכים וכדומה?

עמוס האוזנר: אנחנו עשינו יותר טוב, אנחנו הלכנו לרבנים.

אברהם רביץ: את זה אני יודע, בגלל זה אני יושב פה.

שלום שמחון: האם האזהרה הזאת תהיה גם על הנרגילות?

שוש גן-נוי: זה צריך להיות גם על הנרגילות.

אתי בנדלר: היום אתם אוכפים את זה?

אילנה מישר: זה שאלה אחרת.

אליעזר כהן: סיפרתי לחבר הכנסת רביץ שבתי הקפה באבו-גוש מלאים בישראלים.

אברהם רביץ: הנרגילה הופכת מעישון לתרבות.

שוש גן-נוי: נשאלה שאלה על הסברה בקרב הנוער.

שוש גן-נוי: אני לא מייצגת כאן את משרד החינוך אבל אני אענה בגלל שאנחנו משתפים פעולה בכל הנושא של מניעת עישון בבתי-ספר.

שוש גן-נוי: אכן נערכות פעולות הסברה והדרכה, כולל בנושא הנרגילות.

שוש גן-נוי: כמובן שצריך לעשות יותר, לא נעשה מספיק.

שוש גן-נוי: אני מבינה שהדברים הטכניים יועברו לבירור עם משרד הבריאות.

שוש גן-נוי: אני רק חושבת שהנושא של גודל האזהרה הוא לא עניין טכני אלא הוא עניין עקרוני מאוד.

שוש גן-נוי: זה המינימום האפשרי.

שוש גן-נוי: יש לי פה מחקרים.

שלום שמחון: זה עניין עקרוני מאוד אבל אני שאלתי שאלות בעניין הגודל.

שלום שמחון: שאלתי האם זה שליש, 33% מקופסה בכל גודל שהוא?

שלום שמחון: האם זה שליש מקופסה של 80, של 100 או של פָקֵט?

שלום שמחון: לְמה אתם מתכוונים בעניין הזה?

שלום שמחון: אלה דברים שאנחנו מבקשים שתבהירו לנו.

שלום שמחון: אנחנו לא מומחים לעניינים האלה.

אברהם רביץ: אני רוצה להגיד לשבחה של הקבוצה הזאת, שבעולם הישיבות, ששם עישנו הרבה מאוד אבל לא עברו מסיגריות לחומרים אחרים – היום לעישון יש משמעויות נוספות – היום אין יותר עישון סיגריות בבית המדרש, זה נגמר.

שלום שמחון: אז יוצאים החוצה ומעשנים.

אברהם רביץ: אז יוצאים החוצה.

אברהם רביץ: אי אפשר לפקח על כל אחד.

אברהם רביץ: פעם היו מעשנים גם בבית המדרש.

יונה אמיתי: לשאלתו של חבר הכנסת הרב רביץ, לדעתי זאת אכן השאלה המרכזית, חזית הנוער.

יונה אמיתי: בנושא הזה הגשנו למשרד החינוך הצעה להקים מערך לגמילה מעישון בבתי-ספר.

יונה אמיתי: חבר הכנסת הרב נסים דהן בשעתו, בהיותו שר הבריאות, אמר שזאת הצעה חשובה ביותר למשרד הבריאות, ועם זאת זה לא התקבל מסיבות תקציביות מול הצרכים היותר דרמטיים של הרפואה החריפה.

יונה אמיתי: לצערנו הרב זה תכנית שממתינה על המדף.

יוסי ברג: מעבר לזה שאנחנו מצדדים כמובן בצו כמות שהוא, לגבי נוער יש עכשיו נגע שנקרא סיגריות בודדות לקטינים.

יוסי ברג: על רקע זה שבאירופה 80% מהמעשנים הם קטינים נחקק חוק שאוסר מכירת סיגרית בודדות.

יוסי ברג: אני לא מדברת על חוק שמונע מכירת סיגריות לקטינים אלא יש חוק שאוסר למכור סיגריות בדידות, והעונש שם הוא שנתיים מאסר.

יוסי ברג: אני לא יודע אם יישמו אותו אי-פעם.

יוסי ברג: אין מודעות של הסוחרים כי אני חושב ששום סוחר לא היה מוכר אם הוא היה יודע.

יוסי ברג: אז כדאי שתהיה מודעות – אני לא יודע מי הגורם שאחראי לכך – ואולי מכאן תצא החלטה.

יוסי ברג: זה לא מרכז הדיון היום אבל כדאי מאוד לשים לכך לב.

איל אלגואטי: דרך אגב, אם תאסור את זה, זה יעודד עישון.

איל אלגואטי: כאשר אתה אומר לקטין בגיל ההתבגרות: אל תעשן, אסור לך לעשן, זה גורם לו על אחת כמה וכמה לעשן.

ענת אייזיק-קלם: נושא הנרגילות הוא "חם" מאוד.

ענת אייזיק-קלם: משרד הבריאות הוציא דוח נפלא על העישון בישראל, לפיו 40% מבני הנוער בגילאים 12-17 מתנסים ומעשנים נרגילות.

ענת אייזיק-קלם: הנגע הזה כנראה הולך להיות רציני יותר מנגע העישון של טבק.

ענת אייזיק-קלם: זאת אומרת שהאזהרות צריכות להיות על כל מוצרי הטבק.

אליעזר כהן: שם יש גם אלמנט של פחם, לא רק טבק.

ענת אייזיק-קלם: לא רק פחם, גם עוד דברים שמכניסים לנרגילה, שלא נדע.

ענת אייזיק-קלם: אין לנו את כל המחקרים.

ענת אייזיק-קלם: ייקח עוד כמה שנים לעשות מחקרים.

ענת אייזיק-קלם: יש היום מחקרים מעניינים מאוד בעניין זה.

שלום שמחון: דיברתי עם חברים והם אמרו לי שהם מעשנים נרגילה עם הילדים שלהם.

ענת אייזיק-קלם: וההערה השנייה, היינו בוועדת הסמים ועלתה שם הצעה אופרטיבית להקים רשות ארצית למלחמה בנגע העישון.

ענת אייזיק-קלם: כדאי לקשור בין הדברים.

ענת אייזיק-קלם: אם יהיה תקציב אפשר יהיה לעשות הרבה יותר דברים ממה שהאגודה למלחמה בסרטן, שאותה אני מייצגת, עושה היום.

אליעזר כהן: אמנם לא שמעתי את כל הדיון אבל הקו שמסתמן פה, לעשות סדר בנושא, אני מברך עליו ואני אתמוך בו בוועדה.

אילנה מישר: במהלך הדיון שאלת כמה שאלות.

אילנה מישר: אני אשמח להשיב עליהן, אלא אם כן אלה היו שאלות רטוריות.

שלום שמחון: שאלתי כמה שאלות.

שלום שמחון: הן לא שאלות רטוריות אבל אני מבין שהן יעלו בדיונים ביניכם.

אילנה מישר: קודם כול, אנחנו שלחנו את ההצעה של הצו לחברות הטבק בינואר.

אילנה מישר: נתנו להן זמן להגיב וקיבלנו תגובות מפורטות.

אילנה מישר: שקלנו כל הערה והערה.

אילנה מישר: חלק מההערות אכן שולבו בתוך התקנות.

אילנה מישר: זה לא דבר שהם לא ראו או שלא שמענו אותם.

אילנה מישר: נכון שלא ישבנו איתם במקרה הזה.

אילנה מישר: ישבנו איתם בעבר על הגרסה הקודמת של התקנות.

שלום שמחון: אני מבין שמשרד הבריאות התכוון שחברי הכנסת יכריעו במחלוקות שנוגעות בין היתר לעניינים שאינם קשורים לא לעישון ולא לעניינים אחרים, כי יש הסכמה על הצו.

שלום שמחון: אנחנו מנסים לצמצם ככל האפשר את העניינים שבהם חברי הכנסת יצטרכו להכריע.

שלום שמחון: ועדת הכלכלה הביעה כאן תמיכה מלאה בצו והיא בעד המהלך הזה.

שלום שמחון: הכוונה היא שתמרורי האזהרה האלה יהיו בגדול ואפילו במקומות נוספים, אין על כך ויכוח.

שלום שמחון: השאלה היא איך אנחנו מיישמים את העניין הזה.

שלום שמחון: אנחנו דורשים מכם, אל"ף, לעשות תיאום עם משרד התעשייה, המסחר והתעסוקה – והיתה פה התחייבות של הממונה על הגנת הצרכן, מר קמחי.

שלום שמחון: בי"ת, לשבת עם היצרניות ועם היבואניות על השינוי המתוכנן כדי להגיע לכאן עם כמה שפחות מחלוקות על הפרטים, מה שיאפשר לנו לאשר את התקנות האלה במהלך הפגרה.

שלום שמחון: עכשיו זה תלוי בכם, לעשות עבודה מהירה ולצמצם כמה שיותר את המחלוקות.

דוד טל: אני מציע שתקבע מועד.

שלום שמחון: במהלך הפגרה.

אילנה מישר: הפגרה ארוכה.

אילנה מישר: היינו מעדיפים לוח זמנים קצר יותר מזה.

דוד טל: הם צריכים לשבת ולהגיע להסכמות תוך שבועיים.

דוד טל: די להם בישיבה אחת.

שלום שמחון: אני אומר בכוונה "במהלך הפגרה" כדי שזה יהיה משהו שנעמוד בו.

שלום שמחון: במהלך חודש אוגוסט תשבו איתם ותגיעו למסקנות, ואנחנו בספטמבר נזמן ישיבה.

אתי בנדלר: אבל שגם שר התעשייה, המסחר והתעסוקה יעביר את התקנות המוצעות.